Thai ETF on foreign ETF กองทุนรวม ETF แบบใหม่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

.....สมาคมบริษัทจัดการลงทุน
สวัสดีครับผู้ลงทุนทุกท่าน ในคราวก่อนเราก็แนะนำให้รู้จักกองทุนรวมโครงสร้างพื้นฐาน หรือ Infrastructure Fund ที่คาดว่าจะเป็นหนึ่งในสินค้าใหม่ของปี 2553 ที่นักลงทุนจะสามารถเลือกลงทุนได้มากขึ้น นอกเหนือจากสินค้าเดิมที่มีให้เลือกลงทุน สัปดาห์นี้จะได้แนะนำในเบื้องต้นให้รู้จักสินค้าอีกตัวหนึ่งที่คาดว่าจะมีให้เลือกลงทุนในปีนี้เช่นกัน นั้นคือ foreign ETF ซึ่งจะมีการนำมาเสนอขายในตลาดหลักทรัพย์แห่งประเทศไทยโดยผ่านกองทุนรวมอีทีเอฟที่จัดตั้งในไทย (Thai ETF on foreign ETF) ทุกท่านคงคุ้นกับกองทุนรวม ETF กันบ้างใช่ไหมครับ ที่เป็นกองทุนรวมที่ลงทุนในหลักทรัพย์ หรือสินค้าที่เป็นองค์ประกอบของดัชนีที่กองทุนรวม ETF ใช้อ้างอิง เช่น กลุ่มสินค้าโภคภัณฑ์ รวมทั้งทองคำ หรือกลุ่มอัตราแลกเปลี่ยนเงินตราต่างประเทศสกุลหลักๆ (currency ETF) เป็นต้น โดยหน่วยลงทุนของกองทุนรวม ETF จะนำเข้าจดทะเบียนในตลาดหลักทรัพย์ เพื่อให้มีการซื้อขายเปลี่ยนมือกันได้อย่างคล่องตัว ซึ่งปัจจุบันประเทศไทยมี ETF ให้เลือกลงทุนอยู่ด้วยกัน 4 กองทุน โดยในตลาดหลักทรัพย์แห่งประเทศไทย มีกองทุนรวม ETF ที่จัดตั้งให้เลือกลงทุนแล้วอยู่ 3 กองทุน ได้แก่ กองทุนเปิดไทยเด็กซ์ 50 อีทีเอฟ (ThaiDEX SET 50 ETF หรือ TDEX) ซึ่งอ้างอิงดัชนี SET 50 กองทุนเปิดไทยเด็กซ์ FTSE SET Large Cap ETF (TFTSE) ซึ่งอ้างอิงดัชนี FTSE SET Large Cap และกองทุนเปิด M Track Energy ETF (ENGY) ซึ่งอ้างอิงดัชนี SET ENERGY ซึ่งทั้ง 3 กองทุนมีนโยบายการจ่ายผลตอบแทนอ้างอิงกับดัชนีในกลุ่มของหุ้น และอีก 1 กองทุน คือ กองทุนเปิดดัชนีพันธบัตรไทยเอบีเอฟ (The ABF Thailand Bond Index Fund หรือ ABFTH) ซึ่งอยู่ในตลาดตราสารหนี้ไทยโดยอ้างอิงกับดัชนีในกลุ่มตราสารหนี้
ในปี 2553 นี้ เพื่อเพิ่มทางเลือกให้กับผู้ลงทุน และให้ตลาดทุนบ้านเรามีผลิตภัณฑ์การลงทุนหลากหลายยิ่งขึ้น สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) รวมถึงบริษัทหลักทรัพย์จัดการลงทุน และผู้ที่เกี่ยวข้อง ได้มีการเตรียมการเพื่อสนับสนุนการจัดตั้งกองทุนรวม ETF เพิ่มขึ้น โดยในเบื้องต้นจะปรับปรุงหลักเกณฑ์เพื่อเอื้อให้นำ ETF ต่างประเทศ (foreign ETF) มาเสนอขายในตลาดหลักทรัพย์ไทยโดยผ่านกองทุนรวม ETF ที่จัดตั้งในไทย (Thai ETF on foreign ETF) ซึ่งในระยะแรกจะจำกัดเฉพาะ foreign ETF ที่ไม่ซับซ้อนและมีการอ้างอิงกับดัชนีกลุ่มหลักทรัพย์ และดัชนีราคาสินค้าที่แพร่หลายเท่านั้น เช่น ดัชนีของตลาดหลักทรัพย์ ดัชนีราคาทองคำ หรือดัชนีราคาน้ำมัน เป็นต้น โดยต้องมีการบริหารจัดการกองทุนในลักษณะเชิงรับ (Passive Management)
นอกจากนี้ foreign ETF ที่สามารถลงทุนได้นั้นต้องอยู่ภายใต้การกำกับดูแลของหน่วยงานที่เป็นสมาชิกสามัญขององค์การคณะกรรมการหลักทรัพย์ระหว่างประเทศ (International Organization of Securities Commissions หรือ IOSCO) หรือมีการซื้อขายในตลาดหลักทรัพย์ที่เป็นสมาชิกองค์การตลาดหลักทรัพย์โลก (World Federation of Exchange หรือ WFE) ซึ่งต้องลงทุนในทรัพย์สินประเภทและชนิดเดียวกับที่กองทุนอาจลงทุนหรือมีไว้ได้ เว้นแต่เป็นหน่วยลงทุนต่างประเทศที่มีนโยบายลงทุนในทองคำโดยตรง foreign ETF ต้องเป็นหน่วยลงทุนของกองทุนรวมต่างประเทศที่จัดตั้งขึ้นเพื่อผู้ลงทุนทั่วไป (Retail Fund) และต้องไม่เป็นกองทุนรวมประเภท Hedged Fund (เป็นหน่วยลงทุนของกองทุนรวมต่างประเทศ ที่ต้องมีลักษณะเป็นไปตามข้อ 21 ของประกาศสำนักงานคณะกรรมการกำกับหลักทรัพย์และตลาดหลักทรัพย์ว่าด้วยเรื่องการลงทุนและการมีไว้เพื่อเป็นทรัพย์สินของกองทุน (สน.24/2552))
สำหรับรูปแบบการจัดตั้ง foreign ETF ซึ่งจะมีการนำมาเสนอขายในตลาดหลักทรัพย์แห่งประเทศไทยโดยผ่านกองทุนรวมอีทีเอฟที่จัดตั้งในไทย (Thai ETF on foreign ETF) นั้นสามารถจัดตั้งได้ใน 2 ลักษณะ คือ 1.แบบ Feeder Fund โดย Feeder Fund จะมีลักษณะการลงทุนในหรือมีไว้ซึ่งหน่วยลงทุนของกองทุนรวมเพียงกองทุนเดียว เฉลี่ยรอบปีบัญชีไม่ต่ำกว่าร้อยละ 80 ของมูลค่าทรัพย์สินสุทธิ (NAV) คือมีกองทุนหลักที่ลงทุนอยู่ หรือ 2.แบบ Fund of Funds โดย Fund of Funds จะมีลักษณะการลงทุนในหรือมีไว้ซึ่งหน่วยลงทุนของกองทุนรวมหลายกองทุน โดยรวมกันเฉลี่ยรอบปีบัญชีไม่ต่ำกว่า 80% ของ NAV